b'\n_START_ARTICLE_\nAnuradhapura\n_START_SECTION_\nBudizem in Anuradhapura\n_START_PARAGRAPH_\nZ uvajanjem budizma je mesto pridobilo ve\xc4\x8djo pomembnost in za\xc4\x8dela se je velika doba gradenj. Mahavamsa navaja, da je kralj Kutakannatissa zgradil prvo mestno obzidje visoko sedem kubitov z jarkom pred njim. Ta utrdba je bila nadalje raz\xc5\xa1irjena tako, da je kralj Vasabha dvignil zid nadaljnjih 11 kubitov. Kralj je dodal tudi utrjena vhodna poslopja na vhodih, katerih ru\xc5\xa1evine je mogo\xc4\x8de videti. Mahavamsa prav tako navaja, da so se pri gradnji posvetovali z in\xc5\xbeenirji in arhitekti._NEWLINE_V poznem obdobju Anuradhapure, so kraljeva dru\xc5\xbeina in plemstvo \xc5\xa0rilanke mo\xc4\x8dno podpirali budizem. Kot taki so pogosto naro\xc4\x8dali umetni\xc5\xa1ka dela in podarili te predmete budisti\xc4\x8dnim templjem. V zameno so tempelj in lokalna budisti\xc4\x8dna skupnost podprli kraljevo oblast. Umetni\xc5\xa1ka dela z upodobitvami Avalokitesvare, Bodhisatve milosti in so\xc4\x8dutja so postala vse bolj priljubljena.\n_START_SECTION_\nVelika doba gradenj\n_START_PARAGRAPH_\nArhitekturne ostanke je \xc5\xa1e vedno mogo\xc4\x8de videti in dajejo vpogled v to, kak\xc5\xa1na je bila dr\xc5\xbeava v tistem \xc4\x8dasu. Dagoba (stupa) Abayagiri ali Abayagiri Dageba je bila zgrajena v 1. stoletju pred na\xc5\xa1im \xc5\xa1tetjem po naro\xc4\x8dilu kralja Vattagamini Abaya. Kompleks Abayagiri pokriva povr\xc5\xa1ino 200 hektarjev. Vi\xc5\xa1ina stuoe je 71,6 m in ima premer 94,5 metra na dnu kupole. Zgrajena je na kamniti tlakovani plo\xc5\xa1\xc4\x8dadi. Tehnike, ki so se uporabljale v dobi Anuradhapure, so izjemne.\n_START_SECTION_\nRast mesta\n_START_PARAGRAPH_\nPriljubljenost mesta je rasla tako kot ritualno sredi\xc5\xa1\xc4\x8de kot upravno sredi\xc5\xa1\xc4\x8de. Za veliko ljudi je bilo mesto privla\xc4\x8dno za trajno naselitev. Tako so se \xc5\xbeivljenjski prostori izbolj\xc5\xa1ali, da bi omogo\xc4\x8dili \xc5\xa1iritev prebivalstva. Kralj Vasabha je zgradil veliko ribnikov, ki so jih napajali mre\xc5\xbeo podzemnih kanalov, ki so bili zgrajeni za dobavo vode v mesto. Zgradili so zbiralnik (wewa \xe2\x80\x93 umetno jezero) Tissa in Abhayavapi, zgradili so Nuwaraweva, reko Malwatu Oya pa zajezili za gradnjo Nachchaduwawewa, ki je bil velik 17,84 km\xc2\xb2 in je dolg 87 km._NEWLINE_V mestu so bili na voljo parki. Ranmasu Uyana pod obre\xc5\xbejem Tissavapi ali Tissa weva je bil en tak, vendar je bila strogo rezerviran za \xc4\x8dlane kraljeve dru\xc5\xbeine. Zdravstvo in izobra\xc5\xbeevanje sta bila \xc5\xa1e druga vidika, katerim so oblasti namenile pozornost. V mestu je bilo ve\xc4\x8d bolni\xc5\xa1nic. V 4. stoletju je kralj Upatissa II. dal zgraditi \xc4\x8detrti in domove za pohabljene in slepe. Kralj Buddhadasa (337-365 n. \xc5\xa1t.), sam zdravnik z velikim ugledom, je imenoval zdravnike, ki so bili odgovorni vsak za deset vasi. Za vzdr\xc5\xbeevanje teh zdravnikov je bila dolo\xc4\x8dena desetina prihodkov s polj. V vsaki vasi je postavil tudi bivali\xc5\xa1\xc4\x8de za bolne. Imenovani so bili tudi zdravniki, ki so skrbeli za \xc5\xbeivali. Kassapa V. (914-923 n. \xc5\xa1t.) je ustanovil bolni\xc5\xa1nico blizu ju\xc5\xbenih vrat v Anuradhapuro. Verjamejo, da je general Sena v 10. stoletju zgradil bolni\xc5\xa1nico blizu ceremonialne ulice (Managala Veediya). Zgodovina zdravstvene oskrbe se je za\xc4\x8dela zgodaj, saj je v 4. stoletju pr. n. \xc5\xa1t. Pandukhabaya v \xc4\x8dasu komunalnega urejanja mesta zgradil bolni\xc5\xa1nico. Veliko delovne sile je bilo zadol\xc5\xbeene za ohranjanje \xc4\x8distega mesta._NEWLINE_Mestni vladarji so zgradili tudi velika jezera za namakanje ri\xc5\xbeevih polj in za oskrbo z vodo v mestu. Nuwara wewa in Tissa wewa sta med najbolj znanimi jezeri v mestu._NEWLINE_Anuradhapura je dosegla svoj najve\xc4\x8dji razcvet v za\xc4\x8detku na\xc5\xa1ega \xc5\xa1tetja. Mesto je imelo nekaj najzahtevnej\xc5\xa1ih namakalnih sistemov v starodavnem svetu, ki se nahajajo na suhem obmo\xc4\x8dju dr\xc5\xbeave. V upravi so zgradili veliko zbiralnikov za namakanje zemlje. Ve\xc4\x8dina teh je \xc5\xa1e vedno ohranjenih.\n_START_SECTION_\nEvropska odkritja\n_START_PARAGRAPH_\nObmo\xc4\x8dje je bilo ve\xc4\x8d stoletij nenaseljeno, lokalno prebivalstvo pa se je \xc5\xa1e naprej zavedalo ru\xc5\xa1evin. Robert Knox je v  An Historical Relation of the Island Ceylon (Zgodovinska razmerja otoka Ceylon), 1681, zapisal: \xc2\xbbNa tem mestu Anurodgburra je zastal \xc4\x8das, ko ni ve\xc4\x8d ljudi, ki bi poslu\xc5\xa1ali Kandijskega kralja\xc2\xab.  Leta 1821 je John Davy zapisal: \xc2\xbbAnooradapoora, tako dolgo prestolnica Cejlona, je zdaj sredi pu\xc5\xa1\xc4\x8dave majhna vasica. Velik zbiralnik, \xc5\xa1tevilni kamniti stebri, dva ali trije ogromni tumulusi (verjetno stare dagobe) so njeni glavni ostanki. \xc5\xa0e vedno velja za sveto mesto in je romarski kraj\xc2\xab.\n_START_SECTION_\nIzkopavanja\n_START_PARAGRAPH_\nRazli\xc4\x8dne izkopavanja so potekala na mestu, ki jih je za\xc4\x8del leta 1884-86i Stephen Montagu Burrows. _NEWLINE_Na osnovi radiokarbonske datacije so izkopane ru\xc5\xa1evine iz 10. stoletja pred na\xc5\xa1im \xc5\xa1tetjem.\n_START_SECTION_\nRazvaline\n_START_PARAGRAPH_\nOstanki arheolo\xc5\xa1kega kompleksa se razprostirajo med tremi umetnimi jezeri, Nuwarawewo iz 1. st. pr. n. \xc5\xa1t., ki je najve\xc4\x8dje, Tissawewo in najstarej\xc5\xa1im Bassawakulamon iz 4. st. pr. n. \xc5\xa1t. Razvaline sestavljajo tri skupine zgradb: dagobe ali vatada\xc5\xbee, samostanske zgradbe (pirivena) in kopali\xc5\xa1\xc4\x8da (pokuni) ter pala\xc4\x8de (maha vihara). _NEWLINE_Dagobe so zvonasto oblikovan masiven zidan objekt, razli\xc4\x8dnih velikosti od nekaj metrov do ve\xc4\x8d kot 340 m v obsegu. Nekatere od njih vsebujejo dovolj materiala za gradnjo mesta za petindvajset tiso\xc4\x8d prebivalcev. Najstarej\xc5\xa1a je Tuparamaya, v njej je bila shranjena klju\xc4\x8dnica Bude. Prvotna dagoba v obliki ri\xc5\xbeeve kopice je bila ve\xc4\x8dkrat po\xc5\xa1kodovana, dana\xc5\xa1nja podoba je iz leta 1862._NEWLINE_Ostanke samostanskih stavb najdemo povsod v obliki dvignjenih kamnitih plo\xc5\xa1\xc4\x8dadi, temeljev in kamnitih stebrov. Najbolj znan samostan je Bronasta pala\xc4\x8da, ki ga je postavil kralj Dutugamunu okoli leta 164 pr. n. \xc5\xa1t. in ga sestavlja 1600 stebrov, ki so bili neko\xc4\x8d opora devetnadstropni stavbi. V priveni so bile obredna dvorana, prostor za meditacije in bivali\xc5\xa1\xc4\x8da za menihe. Prekrit je bil z bronasto streho, po kateri je pala\xc4\x8da dobila ime. Samostan je bil v spopadih ve\xc4\x8dkrat uni\xc4\x8den in obnovljen, zadnji\xc4\x8d v 12. stoletju._NEWLINE_Pokuni so kopalni bazeni ali zbiralniki za oskrbo s pitno vodo, ki so razpr\xc5\xa1eni povsod po d\xc5\xbeungli. _NEWLINE_Najpomembnej\xc5\xa1e med sveti\xc5\xa1\xc4\x8di je Jaya Sri Maha Bodi - Sveti\xc5\xa1\xc4\x8de svetega drevesa razsvetljenja. vsebuje tudi sveto drevo Bodi, za katerega pravijo, da datira v leta 245 pr. n. \xc5\xa1t.'